L 159 I/4
HU
Az Európai Unió Hivatalos Lapja
2023.6.23.
(26)
Az említett propagandatevékenységeket több, az Oroszországi Föderáció vezetésének állandó közvetlen vagy közvetett ellenőrzése alatt álló médiaorgánumon keresztül folytatják.
Az ilyen intézkedések jelentős és közvetlen fenyegetést jelentenek az Unió közrendjére és biztonságára nézve.
Az említett médiaorgánumok lényegesek és kulcsfontosságúak az Ukrajnával szembeni agressziós háború előmozdításában és támogatásában, valamint a szomszédos országok destabilizálása céljából.
(27)
A helyzet súlyosságára tekintettel, és Oroszországnak az ukrajnai helyzetet destabilizáló intézkedéseire reagálva, az EU Alapjogi Chartában elismert alapvető jogokkal és szabadságokkal, különösen az annak 11. cikkében elismert, a véleménynyilvánítás és a tájékozódás szabadságához való joggal összhangban további korlátozó intézkedések bevezetése szükséges az ilyen médiaorgánumok által az Unióban folytatott vagy az Unióba irányuló műsorszolgáltató tevékenységek felfüggesztése céljából.
Az intézkedéseket mindaddig fenn kell tartani, amíg véget nem ér az Ukrajnával szembeni agressziós háború, továbbá amíg Oroszország és annak kapcsolódó médiaorgánumai fel nem hagynak az Unióval és tagállamaival szembeni propagandatevékenységek folytatásával.
(28)
Az EU Alapjogi Chartában elismert alapvető jogokkal és szabadságokkal, különösen az annak 11., 16., illetve 17. cikkében elismert, a véleménynyilvánítás és a tájékozódás szabadságához való joggal, a vállalkozás szabadságával, illetve a tulajdonhoz való joggal összhangban, az említett intézkedések nem akadályozzák meg, hogy a médiaorgánumok és azok munkatársai a műsorszolgáltatástól eltérő tevékenységeket folytassanak – így például kutatásokat végezzenek és interjúkat készítsenek – az Unióban.
Így különösen, az említett intézkedések nem módosítják az Európai Unióról szóló szerződés 6. cikkében említett, az EU Alapjogi Chartában és a tagállamok alkotmányaiban meghatározott jogok, szabadságok és elvek tiszteletben tartására vonatkozó kötelezettséget, a saját alkalmazási területükön belül.
(29)
A 2014/512/KKBP határozatban a műsorszolgáltatási engedélyek felfüggesztésére vonatkozóan előírt eljárással való összhang biztosítása érdekében a Tanácsnak – miután megvizsgálta a vonatkozó eseteket – végrehajtási hatásköröket kell gyakorolnia annak eldöntése céljából, hogy a korlátozó intézkedések a 833/2014/EU rendeletben meghatározott időpontban több, a 833/2014/EU rendelet XV. mellékletében felsorolt szervezet tekintetében is alkalmazandóvá válnak-e.
(30)
A (KKBP) 2023/1217 határozat kiterjeszti a tilalmat az Oroszországban nyilvántartásba vett pótkocsikkal és félpótkocsikkal az Unióban végzett közúti árufuvarozásra, beleértve azt is, ha ezeket a pótkocsikat vagy félpótkocsikat Oroszországon kívül nyilvántartásba vett tehergépkocsikkal vontatják.
(31)
Az uniós korlátozó intézkedések megkerülésére tett kísérletek miatt drasztikusan nőtt a megtévesztő gyakorlatok alkalmazása az orosz nyersolajat és kőolajtermékeket szállító hajók részéről.
Ezért a (KKBP) 2023/1217 határozat megtiltja azoknak a hajóknak az Unió területén lévő kikötőkbe és hajózsilipekbe való behajózását, amelyek hajók közötti átrakodásban vesznek részt, amennyiben a hatáskörrel rendelkező hatóságoknak észszerű okuk van feltételezni, hogy az adott hajó megsérti a tengeren szállított orosz nyersolaj és kőolajtermékek Unióba történő behozatalára vonatkozó tilalmat, illetve az árplafon-koalíció által elfogadott árplafon feletti áron vásárolt orosz nyersolajat vagy kőolajtermékeket szállít.
Az említett tilalom minden hajóra alkalmazandó, függetlenül azok lajstromozás szerinti lobogójától, továbbá alkalmazandó a tagállamok kikötőibe vagy hajózsilipjeibe tartó út bármely pontján végzett, hajók közötti átrakodásokra is.
Mindenesetre a hajók számára tilos lesz az Unió területén lévő kikötőkbe vagy hajózsilipekbe való behajózás, ha legalább 48 órával korábban nem értesítik a hatáskörrel rendelkező hatóságot az adott földrajzi területeken végzett, hajók közötti átrakodásról.
Az említett tilalom emellett tovább fogja erősíteni a tagállamok által annak érdekében elfogadott intézkedéseket, hogy megvédjék partjaikat az ilyen, hajók közötti átrakodások által okozott potenciális környezeti balesetektől.
(32)
A (KKBP) 2023/1217 határozat megtiltja továbbá azoknak a hajóknak az Unió területén lévő kikötőkbe és hajózsilipekbe való behajózását, amelyekről a hatáskörrel rendelkező hatóságoknak észszerű okuk van feltételezni, hogy az orosz nyersolaj vagy kőolajtermékek szállítása során a SOLAS-egyezmény V/19. szabályának 2.4. pontját megsértve jogellenesen zavarják, kikapcsolják vagy más módon hozzáférhetetlenné a hajófedélzeti automatikus azonosító rendszerüket (AIS).
Ez a tilalom nem alkalmazandó olyan körülmények között, amikor a hajófedélzeti AIS jogszerűen kikapcsolható a navigációs információk védelmét biztosító nemzetközi megállapodásokkal, szabályokkal vagy szabványokkal összhangban, például a magas biztonsági kockázatú vizeken történő hajózás esetén.
Az említett tilalom szintén minden hajóra alkalmazandó, függetlenül azok lajstromozás szerinti lobogójától, továbbá alkalmazandó a navigációs rendszernek a tagállamok kikötőibe vagy hajózsilipjeibe tartó út bármely pontján végzett bárminemű jogellenes zavarására is.